Guillermus, Dei gratia Nivernensis episcopus. Universis ad quos presentes littere pervenerint, eternam in Domino salutem. Notum facimus quod cum nos teneremur acquirere hereditatem usque ad valorem sexaginta librarum turon. ad augmentationem bonorum domus nostre de Evriaco, quam tenemus a capitulo Senon., nos volumus et concedimus quod vinea nostra que vocatur planta, retro domum monialium Sancti-Antonii Senon. sita, item vinea nostra de Evriaco et domus nostra sita ante portam domus predicte de Evriaco, cum platea et appendiciis omnibus ejusdem domus cedant in propriam hereditatem domus predicte de Evriaco pro precio sexaginta librarum predictarum, retento, tamen, in domo de Evriaco et rebus predictis nobis, quamdiu vixerimus usufructu, et post decessum nostrum domus predicta de Evriaco cum rebus superius nominatis ad capitulum Senon. libere revertetur. Quod ut ratum permaneat et securum, presenti scripto sigillum nostrum duximus apponendum. Actum, apud Sanctum-Sydronium, anno Domini Mº CCº quinquagesimo-septimo, mense octobri.